Forholdet mellem AaB's fans og de københavnske klubber er mildest talt anstrengt, men i de seneste uge havde både Brøndby og FCK for en stund en hel masse nordjyske fans. Først konverterede alle AaB-fans til Brøndby-fans da en sjællandsk sejr i 31. runde over FC Midtjylland, der var de nærmeste forfølgere, kunne sende guldet så tæt på AaB, som det næsten var muligt. Og i søndags var det som det er de fleste bekendt FCK's sejr over FC Midtjylland der betød, at guldet kom hjem til Nordjylland, fordi AaB da ikke længere kunne indhentes på førstepladsen. Matchvinderen i den kamp blev costaricaneren Christian Bolaños, der med sit mål i overtiden til slutstillingen 3-2 til FCK afgjorde Superligaen på AaB's vegne. Det blev han tirsdag takket for. I et indslag på FCK's egen TV-kanal overrakte reporteren på vegne af AaB's fans en buket blomster i røde og hvide farver. I det medfølgende kort udtrykte de deres tak for Bolaños' hjælp og spurgte retorisk, om han vil hjælpe AaB igen torsdag, når de to hold mødes i pokalfinalen i Parken. Bolaños må dog skuffe AaB's fans og siger, at han skal arbejde for FCK og ikke AaB. Han fortæller videre, at han ikke havde AaB i tankerne, da han headede bolden i mål, men i stedet ønsket om revanche efter FCK's 5-1 nederlag til FC Midtjylland tidligere på sæsonen. Se hele interviewet herunder.
FCK's Christian Bolaños sendte med sit mål til 3-2 i overtiden mod FC Midtjylland Superliga-guldet til Nordjylland. Det takkede AaB's fans for med blomster.